b'\n_START_ARTICLE_\nRemigijus Lapinskas (1968)\n_START_SECTION_\nBiografija\n_START_PARAGRAPH_\n1986\xc2\xa0m. su aukso medaliu baig\xc4\x97 Kauno rajono Garliavos 2-\xc4\x85j\xc4\x85 vidurin\xc4\x99 mokykl\xc4\x85; mokydamasis mokykloje aktyviai sportavo, lank\xc4\x97 Kauno rajono Vaik\xc5\xb3 ir jaunimo sporto mokykl\xc4\x85, buvo rankinio komandos narys._NEWLINE_1993\xc2\xa0m. baig\xc4\x99s Vilniaus universiteto Teis\xc4\x97s fakultet\xc4\x85 \xc4\xafgijo teisininko kvalifikacij\xc4\x85._NEWLINE_B\xc5\xabdamas studentas, prad\xc4\x97jo dirbti ir su kurso draugais \xc4\xafk\xc5\xabr\xc4\x97 tarptautini\xc5\xb3 perve\xc5\xbeim\xc5\xb3 konsultacijas teikian\xc4\x8di\xc4\x85 \xc4\xafmon\xc4\x99 \xe2\x80\x9eRubikon\xe2\x80\x9c, v\xc4\x97liau i\xc5\xa1augusi\xc4\x85 \xc4\xaf \xc4\xafvairia veikla u\xc5\xbesiiman\xc4\x8di\xc5\xb3 \xc4\xafmoni\xc5\xb3 grup\xc4\x99. 2010\xc2\xa0m. sausio m\xc4\x97n. likvidavo visas investicijas \xc5\xa1ioje \xc4\xafmoni\xc5\xb3 grup\xc4\x97je ir nuo to laiko investuoja \xc4\xaf \xc4\xafmones atsinaujinan\xc4\x8dios energetikos, nekilnojamojo turto ir pramog\xc5\xb3 verslo srityse. Tuo pat metu aktyviai dalyvauja visuomeniniame gyvenime.\n_START_SECTION_\nVisuomenin\xc4\x97 veikla\n_START_PARAGRAPH_\nNuo 1998\xc2\xa0m. aktyviai dalyvauja Vilniaus Rotary klubo veikloje. 2007\xe2\x80\x932008\xc2\xa0m. \xc4\x97jo klubo prezidento pareigas._NEWLINE_2003\xc2\xa0m. buvo vienas i\xc5\xa1 Vilniaus universiteto Teis\xc4\x97s fakulteto Alumni draugijos steig\xc4\x97j\xc5\xb3, yra jos valdybos narys ir tarybos pirmininkas._NEWLINE_2004\xc2\xa0m. dalyvavo kuriant Lietuvos biomas\xc4\x97s energetikos asociacij\xc4\x85 \xe2\x80\x9eLitbioma\xe2\x80\x9c; 11 met\xc5\xb3 buvo jos prezidentas, \xc5\xa1iuo metu eina valdybos nario pareigas. Nuo pat suk\xc5\xabrimo prad\xc5\xbeios asociacija \xe2\x80\x9eLitbioma\xe2\x80\x9c siekia pakeisti importuojam\xc4\x85 i\xc5\xa1kastin\xc4\xaf kur\xc4\x85 vietiniais atsinaujinan\xc4\x8dios energijos i\xc5\xa1tekliais. Dvi kadencijas (2006\xe2\x80\x932010\xc2\xa0m.) buvo i\xc5\xa1rinktas Europos biomas\xc4\x97s asociacijos (AEBIOM) valdybos nariu._NEWLINE_2016\xc2\xa0m. i\xc5\xa1rinktas Pasaulio biomas\xc4\x97s energetikos asociacijos prezidentu. Pasaulio biomas\xc4\x97s energetikos asociacija (World Bioenergy Association\xc2\xa0\xe2\x80\x93 WBA) \xc4\xafkurta 2008\xc2\xa0m., dirba, spr\xc4\x99sdama klausimus, susijusius su klimato kaitos ma\xc5\xbeinimu, biomas\xc4\x97s energetikos rinkos pl\xc4\x97tra, biomas\xc4\x97s sertifikavimu, standartizacija. \xc5\xa0iuo metu organizacija vienija apie 200 nacionalini\xc5\xb3 ir regionini\xc5\xb3 biomas\xc4\x97s energetikos asociacij\xc5\xb3, tarptautini\xc5\xb3 kompanij\xc5\xb3 ir atsinaujinan\xc4\x8dios energetikos tyr\xc4\x97j\xc5\xb3, ekspert\xc5\xb3 bei visuomeninink\xc5\xb3._NEWLINE_2011\xc2\xa0m. kartu su \xc5\xbealias id\xc4\x97jas palaikan\xc4\x8diais kolegomis \xc4\xafk\xc5\xabr\xc4\x97 V\xc5\xa1\xc4\xae \xe2\x80\x9e\xc5\xbdaliosios politikos institutas\xe2\x80\x9c.\n_START_SECTION_\nPolitika\n_START_PARAGRAPH_\n2016\xc2\xa0m. i\xc5\xa1rinktas Lietuvos \xc5\xbeali\xc5\xb3j\xc5\xb3 partijos pirmininku. Yra vienas i\xc5\xa1 partijos steig\xc4\x97j\xc5\xb3, \xc4\x97jo Tarybos pirmininko ir valdybos nario pareigas.'